Kom hierdie vakansie met jou skoonfamilie oor die weg - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kom hierdie vakansie met jou skoonfamilie oor die weg
Kom hierdie vakansie met jou skoonfamilie oor die weg
Sommige mense kom wonderlik met hulle skoonfamilies oor die weg, maar dit is nie altyd die geval nie. Vir ander verg dit soms groot inspanning om selfs net in dieselfde vertrek te wees as hulle aangetroude familielede. Dit is egter selfs in hierdie situasies moontlik om Kersfees met jou skoonfamilie te oorleef en dat jy tog van die oomblikke kan geniet deur van die volgende wenke toe te pas.
Wees bereid om buigsaam te wees, sonder om deur ander beheer te word. Hierdie is juis die seisoen van dankbaarheid en vrygewigsgesindheid, en dit sal almal baat om ʼn houding van nederigheid aan te neem.
Kersfees is nie ʼn goeie tyd om vol fiemies te wees nie. Eet so ver as moontlik dit wat aan jou voorgesit word, moenie jou neus optrek nie, en moet veral nie enige negatiewe opmerkings oor die kos maak nie. Dra óf finansieel by tot die kos, óf dra fisies by tot die voorbereiding van die disse.
Maak beurte om skottelgoed te was, en maak seker dat alles oor die algemeen skoon en netjies en binne beheer bly.
Onthou dat elke familie hulle eie tradisies het en respekteer dit. Julle kan saam aan nuwe gekombineerde tradisies werk en steeds die oorspronklike tradisies behou.
Goeie maniere maak ʼn groot verskil. Betuig jou waardering en dankbaarheid, en vul sodoende die atmosfeer met vriendelikheid en omgee. Wees op die uitkyk vir maniere om jou skoonfamilielede te komplimenteer. Indien jou skoonma altyd die tafel pragtig dek, kan jy haar komplimenteer en dan sommer ook vir wenke vra.
Wees bereid om jou eggenoot te deel. Laat hom toe om tyd met sy ouers en sibbe te spandeer sonder om hom te laat skuldig voel omdat hy nie al sy tyd saam met jou spandeer nie. Moenie jaloesie toelaat om jou Kersfees te ruïneer nie.
Wys jou eggenoot dat hy nommer een is in jou oë. Wanneer daar gedebatteer word oor jou man se braaivernuf versus jou broer s’n, moet jy jou man absoluut ondersteun. Doen dit egter spelenderwys, en sonder om ʼn mes in enigiemand se rug te druk.
Onthou dat een van die maniere waarop jou liefde aan jou man betoon, is deur sy familie te respekteer.
Probeer om nie liggeraak te wees nie, en moet ook nie die byeenkoms met ʼn vooropgestelde vyandigheid binnetree nie.
Neem deel aan aktiwiteite en gesprekke, selfs al neem dit inspanning.
Laat vaar verwagtings. Moenie komplimente en aanvaarding verwag en kwaad word indien dit nie gegee word nie.
Moenie net oor jouself praat nie, maar vra vrae. Wees geïnteresseerd in jou skoonfamilie se geskiedenis, staaltjies, en grappies.
Besluit voor die tyd hoe die geskenke gaan werk. Dit moenie ʼn kompetisie wees nie. Bepreek begrotings en verwagtinge.
Moenie Kersdag gebruik om probleme uit te stryk nie. Dit kan tot na Nuwejaar wag. Onthou dat julle besig is om herinneringe te skep vir julle kinders. Laat hierdie herinneringe mooi wees, gevul met liefde, warmte, genot en lekker kos.